  Туспуктэм: vk.com (#МояУдмуртия) Наталия Сильвестрова Можга ёросын нылпиосын вашкала манер туспуктэмъёсын вожвылъяськон ортче. Со удмурт лулчеберетэз утёнлы но азинтонлы сӥземын. Со сярысь ивортодэтъя «Удмуртия» агентстволэн корреспондентэзлы вожвылъяськонэз радъясь, Люгы станциысь нылпи садлэн кивалтӥсезлэн дышетонъя но визьноданъя воштӥсез Лариса Джабарова ивортӥз. « Мылкыд басьтон понна мон вашкала туспуктэмъёсты учки. Потэ вал суредаме, кылсярысь, удмурт нылашез, со понна суредъёс учкылӥ. Пӧртэм интыосысь туспуктэмъёсты утчай. Сыӵе туала туспуктэмъёс, кудъёсыз удмурт лулчеберетэз возьмато, ӧй вал. Сыӵе вожвылъяськон лэсьтоно шуыса малпай, ваньзылы тунсыко луоз » Лариса Джабарова, «Ретро-фото» вожвылъяськонэз радъясь Вожвылъяськонэ нылпиос, соослэн ӵыжы-выжыоссы мыло-кыдо пыриськизы. Анай-атайёссы тупась дӥськут утчазы, композициос кылдытъязы, туспуктэмъёс лэсьтӥзы. Ужъёсазы удмурт лулчеберетэз возьматыны но вашкала мылкыд пыӵатыны тыршизы. Туспуктэм: vk.com (#МояУдмуртия) Туспуктэмъёсты кутон йылпумъяськиз ни. Ужъёсты  чӧлсконпусъя адӟыны луоз. Вормисьёсты 5-тӥ тулыспалэ шараялозы. Нылпи садъёсын йӧскалык лулчеберетъя ужез усто нуо. Таӵе выллем вожвылъяськонъёс Можга ёросын трос гинэ радъясько, пусйиз Лариса Джабарова. Тегъёс: Лулчеберет туспуктэм нылпиос вожвылъяськон Можга Удмуртия  